फिल्म मनोरंजन का साधन है, लेकिन वह एक विचार भी है। शुद्ध और स्वायत्त मनोरंजन जैसी कोई चीज नहीं होती। फिल्मों के लिए विषय हमेशा समय की जरूरत और प्रचलित रुचि को ध्यान में ही रखकर तय किए जाते हैं। कुछ फिल्में अपवाद होती हैं और वे ही विचारों से प्रेरित होती हैं। उन फिल्मों का ध्येय मनोरंजन के साथ एक संदेश या विचार देना भी होता है। ऐसी फिल्मों के निर्देशकों के व्यक्तित्व की छानबीन करें, तो पाएंगे कि वे विचारों से लैस हैं और हिंदी फिल्मों की सीमित दुनिया में ही कुछ नया करने की लालसा रखते हैं। दरअसल, उनकी वैचारिकता ही फिल्मों को विषय और कथ्य के स्तर पर विस्तार देती है।